मोठी बातमी : डॉ. नरेंद्र दाभोलकरांची हत्या करणाऱ्यांना साक्षीदारांनी ओळखलं!

पुणे । प्रतिनिधी

सामाजिक कार्यकर्ते आणि अंधश्रद्धा निर्मूलन समितीचे संस्थापक डॉ. नरेंद्र दाभोलकर यांच्या हत्या प्रकरणात एक मोठी माहिती समोर आली आहे. डॉ. नरेंद्र दाभोलकर यांच्या हत्या प्रकरणातील साक्षीदारांनी न्यायालयात सुरु असलेल्या सुनावणीदरम्यान मारेकऱ्यांना ओळखले असून सचिन अंदुरे आणि शरद कळसकर या दोघांनीच दाभोलकर यांच्यावर गोळ्या झाडल्याचे साक्षीदारांनी न्यायालयात सांगितले आहे.

या प्रकरणी शनिवार, १९ मार्च रोजी पुणे न्यायालयात साक्षीदारासमोर आरोपींची ओळख परेड झाली. यावेळी पुणे महापालिकेच्या सफाई कर्मचाऱ्यांनी सचिन अंदुरे आणि शरद कळसकर या दोघांना ओळखले आहे. आरोपी सचिन अंदुरे आणि शरद कळसकर यांना खून करताना पाहिलं, अशी साक्ष त्यांनी दिली आहे.

या प्रकरणी शनिवारी न्यायालयात निम्मी ओळख परेड झाली असून उर्वरित पुढील ओळख परेड ही २३ मार्चला होणार आहे. याप्रकरणी सचिन अंदुरे, शरद कळसकर, वीरेंद्र तावडे, संजीव पुनाळेकर आणि विक्रम भावे आरोपी आहेत. यातील संजीव पुनाळेकर वगळता सर्व चार आरोपी न्यायालयात प्रत्यक्ष हजर होते.